भोपाल। देश के 182 किसान संगठनों से बने राष्ट्रीय किसान महासंघ ने हाल ही में केन्द्र सरकार द्वारा घोषित किये गये खरीफ फसलों के न्यूनतम समर्थन मूल्य (एमएसपी) पर निराशा व्यक्त की है। राष्ट्रीय किसान महासंघ की कोर कमेटी के सदस्य जगजीत सिंह डल्लेवाला ने यहां कहा, " दिल्ली में सामाजिक कार्यकर्ता अन्ना हजारे द्वारा हाल ही में किये गये अनशन के दौरान केन्द्र सरकार ने हमसे डॉ. एमएस स्वामीनाथन की रिपोर्ट की सिफारिश के अनुसार किसानों को व्यापक लागत यानी सी-2 व्यवस्था के तहत 50 फीसदी का लाभकारी मूल्य देने का वादा किया था। यही वादा वर्ष 2014 के लोकसभा चुनाव के दौरान भाजपा ने भी किया था। लेकिन केन्द्र सरकार ने अब तक इस वादे को पूरा नहीं किया है।"